Mazyar Keshvari

Mazyar Keshvari (persisk: مازیار کشوری‎; født 5. mars 1981) er en norsk tidligere politiker (FrP). Fra 2013 til 2018 (permisjon 2018–2020) var han fast møtende vararepresentant på Stortinget, som vara for statsråd Siv Jensen som representerte Oslo. Han var Fremskrittspartiets innvandringspolitiske talsmann, og engasjerte seg for å stoppe alt mottak av asylsøkere, og å sende straffedømte utlendinger ut av Norge.
I 2018 ble han siktet for grovt bedrageri mot Stortinget, og meldte seg ut av Fremskrittspartiet etter at han formelt ble tiltalt i saken i 2019. Han fikk permisjon fra Stortinget fra 2018 og Carl I. Hagen møtte dermed i stedet som vara for Jensen. Keshvari mottok lønn som vararepresentant til Stortinget med permisjon, fra 2018 til 2020. I oktober 2020 ble han dømt til 11 måneders fengsel for grovt bedrageri.
Siv Jensen vendte tilbake til sitt stortingsmandat i 2020, og Hagens og Keshvaris status som møtende vararepresentanter ble dermed avsluttet.


== Bakgrunn og virke ==
Keshvari kom til Norge som flyktning i 1986. Han har en bachelorgrad i informasjon og samfunnskontakt fra BI. Han har tidligere vært byrådssekretær for velferd og sosiale tjenester samt kommunikasjonsrådgiver for Frps gruppe på Stortinget. Han har også vært leder i Oslo FpU, formann i Groruddalen FpU og redaktør for FpU-bladet Fri Kapitalisme.Keshvari var medlem av Oslo bystyre fra 2007 og har vært leder av bystyrets helse- og sosialkomité. Videre har han vært nestleder i Oslo Fremskrittspartiets bystyregruppe samt vararepresentant til Stortinget fra 2005, innvalgt for Oslo .
Som politiker engasjerte han seg i spørsmål knyttet til innvandring og integrasjonsproblemer. Blant annet hevdet han at integreringen i Oslo var feilslått, og at man i Oslo begynte å få klasseskiller basert på etnisk opprinnelse. Keshvari gikk også hardt ut mot kjønnslemlestelse, og kritiserte regjeringen Stoltenberg for å være handlingslammet overfor overgrep mot innvandrerjenter. Da han våren 2015 fremmet forslag om å stoppe alt mottak av asylsøkere, møtte han massiv kritikk, og det ble påpekt at det var et paradoks at Keshvari selv hadde kommet til Norge som flyktning.Keshvari ble fast medlem av Oslo bystyres forretningsutvalg etter Henning Holstads uttreden fra utvalget. Han møtte for første gang på Stortinget i 2011 som vara for Siv Jensen. Som stortingsrepresentant var han en periode innvandringspolitisk talsmann for FrP, og han markerte seg som forkjemper for å sende straffedømte utlendinger ut av Norge.I oktober 2019 meldte han seg ut av Fremskrittspartiet. Keshvari mottok imidlertid lønn som stortingsrepresentant selv om han var sykemeldt og Carl I. Hagen møtte som hans vara fra oktober 2018 til januar 2020. Da Fremskrittspartiet gikk ut av regjeringen og Siv Jensen kom tilbake som stortingsrepresentant, mistet Keshvari sin stortingslønn.


== Straffesaker under stortingsvervet ==


=== Grovt bedrageri ===
I oktober 2018 gjennomgikk Aftenposten Keshvaris reiseregninger til Stortinget og avdekket at han hadde fått utbetalt penger for utgifter som enten ikke var dokumenterte, eller for reiser som ikke hadde funnet sted. Keshvari innrømmet senere at han har levert falske reiseregninger til Stortinget for 450 000 kroner. Som en følge av avsløringen trakk Keshvari seg som leder for Oslo Fremskrittsparti. 18. oktober 2018 ble han politianmeldt av Stortingets administrasjon for «mulig misbruk av Stortingets ordning for reisegodtgjørelse».Keshvari ble siktet og tiltalt for grovt bedrageri. Straffesaken gikk som en tilståelsesak i oktober 2019, og påtalemyndigheten ba da om at stortingsrepresentanen fikk 18 måneders fengsel. Samme dag som rettssaken startet, kunngjorde Keshvari at han meldte seg ut av Fremskrittspartiet. Keshvari ble 25. oktober 2019 dømt til syv måneders fengsel. Påtalemyndigheten anket dommen til lagmannsretten. I februar 2020 søkte Keshvari Stortinget om etterlønn, men søknaden ble avslått av presidentskapet.I juli 2020 besluttet Høyesteretts ankeutvalg at påtalemyndighetens anke over straffeutmålingen skal tas til behandling. I oktober 2020 ble Keshvari dømt til elleve måneders fengsel.


=== Våpentrusler ===
4. februar 2019 ble det kjent at Keshvari hadde blitt arrestert helgen før, siktet for grove trusler med våpen. Politiet foretok våpenbeslag hos Keshvari, og ifølge media ble han ilagt besøksforbud mot fornærmede, og ifølge VG skulle det «ha vært alkohol og rus inne i bildet.»I desember 2020 ble Keshvari dømt til fengsel i fire måneder for våpentrusler mot eks-samboeren.


== Stortingskomiteer ==
2013–17: medlem i Kommunal- og forvaltningskomiteen
2017–19: medlem i Kontroll- og konstitusjonskomiteen
2019–20: medlem i Utdannings- og forskningskomiteen


== Politiske verv ==
2001–2004: Formann i Groruddalen FpU
2002–2003: Medlem av valgkamputvalget i Oslo FpU for valg 2003
2003–2004: Informasjonsansvarlig i Oslo FpU
2003–2005: Redaktør for medlemsbladet Fri Kapitalisme
2003–2007: FpU-representant i Alna FrP
2004–2006: Styremedlem i FrPs studentorganisasjon «Det Liberale selskab»
2004–2005: Leder av valgkamputvalget i Oslo FpU for valg 2005
2004–2006: Formann i Oslo FpU
2005–2017: Vararepresentant til Stortinget for Oslo
2007–2008: 1. vararepresentant i Oslo FrPs fylkesstyre
2007–2009: Sekretær i politisk utvalg
2007–2011: Bystyrerepresentant, Oslo bystyre
2008–2010: Sentralstyremedlem, FpU
2008–2009: Nestleder, samferdsel- og miljøkomiteen, Oslo bystyre
2008–?: Nestleder FrPs bystyregruppe
2008–?: Vararepresentant til forretningsutvalget i Oslo bystyre
2008–2009: Formann, Alna FrP
2009–?: Leder, helse- og sosialkomiteen, Oslo bystyre
2010–?: Styremedlem Sunnaas sykehus
2010–?: Medlem av FrPs kommunalpolitiske utvalg
2010–2011: Medlem av FrPs programkomite


== Referanser ==


== Eksterne lenker ==
Offisielt nettsted 
(en) Mazyar Keshvari – kategori av bilder, video eller lyd på Commons 
(no) Mazyar Keshvari hos Stortinget 
(no) Mazyar Keshvari hos Norsk senter for forskningsdata